אתרי "הארץ", Ynet ו-nrg דיווחו על אסון רעידת האדמה בסין באיחור, במקרה הטוב במדור חדשות החוץ, ודחקו אותו במהירות מדף הבית אל אפילת הדפים הפנימיים 
אתמול בצהריים התרחשה בסין רעידת אדמה קטלנית, שגבתה את חייהם של עשרות אלפי אנשים. אתרי העיתונים החשובים בעולם העלו את הידיעה לראש סדר היום, ועקבו אחרי מספר ההרוגים המחריד, שטיפס ועלה מדי שעה. ומה אצלנו? אתרי האקטואליה המובילים היו עסוקים באירועים חשובים בפני עצמם: דיווח על התפתחויות כאלה ואחרות בחקירת אולמרט, והמשבר ברצועת עזה. בדיקה של אתרי "הארץ", Ynet ו-nrg בחצות היום, כעשר שעות אחרי ההתרחשות, מגלה כי הדיווח על האסון בסין הרחוקה סוקר, במקרה הטוב, במדור חדשות החוץ, ונדחק במהרה מדף הבית אל אפילת הדפים הפנימיים. רבות כבר נכתב על מקומן הזניח של חדשות החוץ בתקשורת הישראלית, ועל הפרובנציאליות שהיא מפגינה מדי פעם בפעם, אך לפעמים הפער בין עוצמת ההתרחשויות וחולשת הסיקור זועק במיוחד. כנראה שמה שחשוב לקוראי ה"ניו יורק טיימס", ה"וושינגטון פוסט", ה"פרנקפורטר אלגמיינה צייטונג", ה"לה מונד", ה"קוריירה דלה סרה" וה"גרדיאן", לא צריך לעניין את הקורא הישראלי. לנו יש הפרשיות שלנו, ולעזאזל עם כל השאר.